CELEX: 32021R0996
Language: ro
Date: 2021-06-21 00:00:00
Title: Regulamentul (UE) 2021/996 al Consiliului din 21 iunie 2021 de modificare a Regulamentului (CE) nr. 765/2006 privind măsuri restrictive împotriva Belarus

21.6.2021   
               
               
                  RO
               
               
                  Jurnalul Oficial al Uniunii Europene
               
               
                  LI 219/1
               
            
         REGULAMENTUL (UE) 2021/996 AL CONSILIULUI
         din 21 iunie 2021
         de modificare a Regulamentului (CE) nr. 765/2006 privind măsuri restrictive împotriva Belarus
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia 2012/642/PESC a Consiliului din 15 octombrie 2012 privind măsuri restrictive având în vedere situația din Belarus (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (CE) nr. 765/2006 al Consiliului (2) prevede înghețarea fondurilor și a resurselor economice și interdicția de a pune fonduri sau resurse economice la dispoziția persoanelor, entităților sau organismelor responsabile de încălcări grave ale drepturilor omului sau de reprimarea societății civile și a opoziției democratice sau ale căror activități subminează în mod grav democrația sau statul de drept în Belarus ori care beneficiază de pe urma regimului Lukașenko sau sprijină regimul Lukașenko. Acesta interzice, de asemenea, furnizarea de asistență tehnică în legătură cu produsele și tehnologiile enumerate în Lista comună a Uniunii Europene cuprinzând produsele militare sau în legătură cu furnizarea, fabricarea, întreținerea și utilizarea unor astfel de produse. Regulamentul impune o interdicție la export de echipamente care ar putea fi utilizate în scopul represiunii interne împotriva oricărei persoane, entități sau împotriva oricărui organism din Belarus sau în scopul utilizării în Belarus, și interzice furnizarea de asistență tehnică, de servicii de brokeraj, de finanțare sau de asistență financiară conexe. De asemenea, interzice transportatorilor aerieni din Belarus să aterizeze, să decoleze de pe teritoriul Uniunii sau să survoleze teritoriul acesteia.
                  
               
                     (2)
                  
                  
                     Regulamentul (CE) nr. 765/2006 pune în aplicare măsurile prevăzute de Decizia 2012/642/PESC.
                  
               
                     (3)
                  
                  
                     Decizia de punere în aplicare (PESC) 2021/1002 a Consiliului (3) introduce anumite desemnări ce au drept scop punerea în aplicare a concluziilor Consiliului European din 24 și 25 mai 2021 în urma aterizării ilegale și forțate a unui zbor Ryanair între state membre ale UE la Minsk, Belarus, la 23 mai 2021. Decizia (PESC) 2021/1001 a Consiliului (4) modifică Decizia 2012/642/PESC prin introducerea anumitor derogări noi de la înghețarea fondurilor și de la interdicția de a pune fonduri sau resurse economice la dispoziția persoanelor sau entităților incluse pe listă, pentru a evita consecințele nedorite ale acestor noi desemnări. Respectivele derogări se referă la zboruri în scopuri umanitare, destinate evacuării sau repatrierii de persoane sau destinate inițiativelor de sprijinire a victimelor dezastrelor naturale, nucleare sau chimice, pentru participarea la reuniuni cu scopul de a găsi o soluție la criza din Belarus sau de a promova obiectivele de politică ale măsurilor restrictive și zboruri de urgență, precum și la probleme de siguranță aeriană. Respectivele derogări trebuie să fie reflectate în Regulamentul (CE) nr. 765/2006.
                  
               
                     (4)
                  
                  
                     Prin urmare, Regulamentul (CE) nr. 765/2006 ar trebui să fie modificat în consecință.
                  
               
                     (5)
                  
                  
                     Pentru a se asigura că măsurile prevăzute de prezentul regulament sunt eficace, prezentul regulament ar trebui să intre în vigoare imediat,
                  
               ADOPTĂ PREZENTUL REGULAMENT:
         
            Articolul 1
            Articolul 3 alineatul (1) din Regulamentul (CE) nr. 765/2006 se înlocuiește cu următorul text:
            
               
                  „(1)   Prin derogare de la articolul 2, autoritățile competente ale statelor membre, astfel cum se menționează pe site-urile Internet enumerate în anexa II pot autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, în condițiile pe care le consideră adecvate, după ce au stabilit că fondurile sau resursele economice sunt:
                  
                              (a)
                           
                           
                              necesare pentru a acoperi nevoile de bază ale persoanelor enumerate în anexa I și ale membrilor de familie aflați în întreținerea acestora, inclusiv cheltuielile pentru alimente, chirie sau rate ipotecare, medicamente și tratamente medicale, impozite, prime de asigurare și servicii publice;
                           
                        
                              (b)
                           
                           
                              destinate exclusiv plății unor onorarii rezonabile și rambursării cheltuielilor suportate în legătură cu prestarea unor servicii juridice;
                           
                        
                              (c)
                           
                           
                              destinate exclusiv plății comisioanelor sau a cheltuielilor corespunzătoare păstrării sau administrării curente a fondurilor sau a resurselor economice înghețate;
                           
                        
                              (d)
                           
                           
                              destinate exclusiv plății unei taxe necesare pentru una dintre următoarele acțiuni:
                              
                                          (i)
                                       
                                       
                                          operarea de zboruri în scopuri umanitare, destinate evacuării sau repatrierii de persoane sau destinate inițiativelor de sprijinire a victimelor dezastrelor naturale, nucleare sau chimice;
                                       
                                    
                                          (ii)
                                       
                                       
                                          operarea de zboruri în cadrul procedurilor de internaționale de adopție;
                                       
                                    
                                          (iii)
                                       
                                       
                                          operarea de zboruri necesare pentru a participa la reuniuni cu scopul de a găsi o soluție la criza din Belarus sau de a promova obiectivele de politică ale măsurilor restrictive; sau
                                       
                                    
                                          (iv)
                                       
                                       
                                          aterizarea, decolarea sau survolarea de urgență de către un transportator aerian din UE; sau
                                       
                                    
                        
                              (e)
                           
                           
                              necesare pentru a aborda aspecte critice și clar identificate în materie de siguranță aeriană și după consultarea prealabilă a Agenției Uniunii Europene pentru Siguranța Aviației.”
                           
                        
            
         
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Luxemburg, 21 iunie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 285, 17.10.2012, p. 1.
         
            (2)  Regulamentul (CE) nr. 765/2006 al Consiliului din 18 mai 2006 privind măsuri restrictive împotriva Belarus (JO L 134, 20.5.2006, p. 1).
         
            (3)  Decizia de punere în aplicare (PESC) 2021/1002 a Consiliului din 21 iunie 2021 privind punerea în aplicare a Deciziei 2012/642/PESC privind măsuri restrictive având în vedere situația din Belarus (a se vedea pagina 70 din prezentul Jurnal Oficial).
         
            (4)  Decizia (PESC) 2021/1001 a Consiliului din 21 iunie 2021 de modificare a Deciziei 2012/642/PESC a Consiliului privind măsuri restrictive având în vedere situația din Belarus (a se vedea pagina 67 din prezentul Jurnal Oficial).